Tevdore

Tevdore (, ; 11.12. storočie) bol stredoveký gruzínsky maliar fresiek, ktorý pôsobil v Gruzínskom kráľovstve, najmä na kráľovskom dvore Dávida IV. Budovateľa. Je známy predovšetkým freskovou výmaľbou štyroch chrámov v Hornej Svanetii. Jeho neskorá tvorba sa vyznačuje dekoratívnosťou, dynamickou kresbou a zvýrazneným trojrozmerným poňatím postáv.

 Život 
O jeho živote sa zachovalo len veľmi obmedzené množstvo priamych historických prameňov. Napriek tomu patrí k ojedinelým stredovekým gruzínskym maliarom, ktorých meno sa dochovalo spolu s ich dielom. Tevdore bol činný na prelome 11. a 12. storočia, teda v období zlatého veku Gruzínskeho kráľovstva. Pôsobil ako dvorný maliar Dávida IV., čo svedčí o jeho blízkom vzťahu k panovníkovi a vysokom postavení v dobovej spoločenskej hierarchii.

 Dielo 
náhľad|Freska zobrazujúca svätého Theodóra Stratélata, 1096, Chrám archanjelov, Irpari
Jeho tvorba je úzko spätá s regiónom Hornej Svanetii, kde sa podieľal na výzdobe viacerých chrámov. Podľa zachovaných prameňov vymaľoval štyri chrámy, z ktorých najstaršou známou realizáciou je súbor nástenných malieb v Chráme archanjelov v Iprari. Tento súbor sa vyznačuje mimoriadne bohatou výzdobou, ktorá sa zachovala v dobrom stave. Freskový nápis umiestnený na víťaznom oblúku uvádza, že chrám vymaľoval „kráľov maliar Tevdore“ v roku 1096.

Nástenné maľby v Iprari sú vyhotovené v dekoratívno-lineárnom štýle, v ktorom sa autor usiloval o naznačenie objemu postáv prostredníctvom zaoblených línií drapérie. V apside je zobrazená kompozícia deésis, pod ktorou sa nachádzajú postavy troch svätých hierarchov (Ján Zlatoústy, Bazil Veľký a Gregor Naziánsky) obklopených dvoma horiacimi svietnikmi. Fresky na stenách a klenbách sú usporiadané v dvoch horizontálnych pásoch: na severnej stene je Ježišov krst, svätý Juraj, archanjel Michael a prorok Jozue; na južnej stene je Narodenie Pána, archanjel Gabriel, Theodóros Stratélates, Bohorodička a svätá Anna; a na západnej stene je Zvestovanie a postavy svätej Barbory a Kataríny. Súčasťou ikonografického programu sú aj postavy svätých Kirika a Julity, Demetra Solúnskeho a apoštola Štefana. Exteriér južnej fasády chrámu, orientovaný smerom k obci, bol tiež úplne pokrytý nástennými maľbami. Táto exteriérová výmaľba, datovaná do 12. storočia, je dielom neznámeho miestneho maliara a zahŕňa kompozíciu deésis a zobrazenie svätého Eustacha.
vľavo|náhľad|Freska zobrazujúca mučenícku smrť svätého Juraja, 1130, Chrám svätého Juraja, Nakipari
Tevdorove diela sa vyznačujú prísnosťou a monumentalitou, čo už v jeho ranom období svedčí o vyspelosti umeleckého prejavu. Ten istý nápis na víťaznom oblúku  zároveň potvrdzuje autorstvo výmaľby Chrámu svätého Kirika a Julity, známeho ako Lagurka, pri obci Khe. Podľa datovania Šalvu Amiranašviliho pochádza táto maľba z roku 1112. V porovnaní s Iprari je v Lagurke výraznejšie rozvinutá emocionálna stránka vyobrazených figúr. Ďalším Tevdorovým dielom je výmaľba Chrámu svätého Juraja v Nakipari, datovaná na základe nápisu do roku 1130. Fresky sa zachovali prevažne v dobrom stave. Monumentálny charakter, farebný kolorit a spôsob kresby, založený na rozložení plôch nadväzuje na predchádzajúce realizácie, zároveň však vykazujú isté odlišnosti. V Nakipari sa Tevdor obmedzil na použitie farebných akcentov a vyhýba sa tyrkysovým tónom. Chronologicky nasleduje táto maľba po Iprari a Lagurke a zreteľne dokumentuje vývoj autorovho štýlu, predovšetkým v prehĺbení emocionality a dramatickosti výrazu.

Tevdorovi sa pripisujú fresky v Chráme Spasiteľa v Tsvirmi. Spôsob maľby, farebná schéma a ikonografické riešenie zobrazovanej témy poukazujú na výraznú príbuznosť s maliarskym rukopisom Tevdora. Pre jeho tvorbu je charakteristický ľahký a uvoľnený pohyb postáv v kompozícii, ktorý predstavuje odklon od tradičného staticko-frontálneho zobrazovania tvárí typického pre staršie vývojové obdobia. Precízne vedené obrysy odevov a detailné spracovanie záhybov látky verne vyjadrujú anatómiu a telesnú stavbu postáv. Na základe týchto formálnych a výrazových znakov je Tevdore považovaný za významného predstaviteľa gruzínskeho monumentálneho maliarstva na prelome 11. a 12. storočia.

 Referencie 

 Ďalšia literatúra 










 Iné projekty 

 Externé odkazy 
 Nástenné maľby v Chráme archanjelov v Iprari (po anglicky)

Kategória:Narodenia v 11. storočí
Kategória:Úmrtia v 12. storočí
Kategória:Gruzínski maliari
Kategória:Gruzínski freskári